b'\n_START_ARTICLE_\nSukraloza\n_START_SECTION_\nOdkritje\n_START_PARAGRAPH_\nOdkrili so jo leta 1976 v podjetju Tate&Lyle, v sodelovanju z raziskovalcema Lesliejem Houghom in Shashikantom Phadnisom iz kolid\xc5\xbea Queen Elizabeth College. Med Lesliejem Houghom in njegovim pomo\xc4\x8dnikom, tujim \xc5\xa1tudentom Shashikantom Phadnisom, je pri\xc5\xa1lo do nesporazuma. Phadnis je nepravilno upo\xc5\xa1teval navodila profesorja Hougha in namesto, da bi snov preizkusil (angl. to test), jo je okusil (to taste). Ko je snov okusil, je ugotovil, da je izjemno sladka. Nato so znanstveniki \xc5\xa1e izpopolnili formulo in sukraloza se je za\xc4\x8dela po\xc4\x8dasi uveljavljati po svetu. Danes se prodaja pod tr\xc5\xbenim imenom Splenda.\n_START_SECTION_\nKemijska zgradba in pridobivanje\n_START_PARAGRAPH_\nV bistvu gre za saharozo, ki ima tri hidroksilne skupine zamenjane s tremi klorovimi ioni. Njeno IUPAC-ime je 1,6-dikloro-1,6-dideoksi-b-D-fruktofuranozil-4-kloro-4-deoksi-a-D-galaktopiranozid. Njena molekulska masa zna\xc5\xa1a 397,64.\n_START_SECTION_\nLastnosti in uporaba\n_START_PARAGRAPH_\nSukraloza je bel kristalini\xc4\x8den pra\xc5\xa1ek. Ker je termostabilna spojina, se lahko uporablja pri pe\xc4\x8denju. Trije klorovi ioni naj bi bili inertni, a to \xc5\xa1e raziskujejo. Ima prijetno sladek okus in se dobro topi v vodi. Ne povzro\xc4\x8da zobne gnilobe. V telesu se ne absorbira, ampak se nespremenjena izlo\xc4\x8da skozi ledvice._NEWLINE_Uporabljajo jo lahko tudi sladkorni bolniki._NEWLINE_Izvedenih je bilo \xc5\xbee ve\xc4\x8d kot 100 \xc5\xa1tudij o sukralozi. Vse so pokazale, da sukraloza nima nobenih mutagenih, teratogenih, karcinogenih ali nevrotoksi\xc4\x8dnih u\xc4\x8dinkov in da ne vpliva na sposobnost reprodukcije. Najprej so jo odobrili v Kanadi, nato v Avstraliji, Novi Zelandiji, ZDA, EU. Sedaj ima dovoljenje za uporabo \xc5\xbee v ve\xc4\x8d kot 80-ih dr\xc5\xbeavah.'